Табылгыты барит кени
Табылгыты барит кени  Нарын облусунун Жумгал районунда, Чаек кыштагынан 65  км  түштүк-батышта, Молдо-Тоо тоосунун түндүк этегинде, деңиз деңгээлинен 2280  м бийиктикте. 1954-ж. Түштүк Казакстан чалгындоо партиясы, 1958-ж. Кыргыз ССР Геология башкармасы геол. чалгындоо жумуштарын жүргүзгөн. Кен аймагын ордовик мезгилинде пайда болгон алевролит, кумдук, туф-конгломерат жана кварц-порфир тоотектери түзөт. Бул тектер антиклиналдык бүктөлүүлөргө дуушарланып, анын түштүк канаты терең жаракалар менен тилмеленген. Бариттүү тарам жаракалардын биринде топтолгон. Узундугу 330 м, калыңдыгы 1,5–7 м, 70–750 бурч менен түштүккө карай жантаят. Барит майда бүртүкчөлүү, бозомук, ак. Химиялык курамы: ВаSО4 (29,18 – 61,02%), SiО2(0,44 – 28,3%), Fе2О3(0,19 – 9,99%), СаO(0,11 – 5,32%), SiO3(18,76 – 34,1%) СО3(0,11 – 5,88%), Sr(0,32–1,82%), Аg (6 г/т га чейин). Бариттин 1-сорту лак боёкторун жасоого, кант өнөр жайында пайдаланууга жарайт, 2–3 сорттору бургулоого колдонулуучу суюктукка пайдаланууга сунуш кылынат. Кендин жалпы запасы 394,2 миң т. Ачык казып алууга ыңгайлуу.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары